J. Blanár, poslanec: (2004-12-02):
Ale samozrejme, že na druhej strane nemôžeme nevidieť určitú snahu, ktorú sa ministerstvo snaží urobiť, čo sa týka zlepšenia ich finančného ohodnotenia. A toto jednoducho je pre nás dôležité a sme pripravení rovnako podporiť pozmeňujúce návrhy alebo vôbec novelu ako takú a budeme radi, keď sa rovnako bude pristupovať aj k našim pozmeňujúcim návrhom, ktoré chcú rovnako prispieť k zlepšeniu postavenia príslušníkov Hasičského a záchranného zboru, tak ako to prezentoval pán minister. Ale v krátkosti predsa len musím ešte reagovať na jednu vec. Pán minister, ja si naozaj vážim, že sa snažíte držať svojho prísľubu, ale musíme rovnako pripomenúť, že ten prísľub sa týkal aj ďalšieho platu. Ten prísľub sa týka aj ďalšieho platu, o ktorom sme tu rozprávali a vždy o ňom hovoríme, už tretíkrát vlastne počas pôsobenia tohto parlamentu, 13. plat odsúvame hasičom a členom, príslušníkom Hasičského a záchranného zboru. Toto je to, čo som vlastne aj komentoval na začiatku, keď sme prerokúvali skrátené legislatívne konanie, že tu sa to berie. Ja viem, že tá argumentácia z vašej strany, pán minister, je taká, že však v podstate ešte nič nedostali. Ale oni už to mali tretí rok mať. A my im to nedávame. Ale, samozrejme, chápem, že teraz to, čo sa snažíte, je aspoň zlepšenie, lebo zrejme vo vláde ste nedokázali presadiť, aby ten 13. plat išiel. A myslíme si, že ten 13. plat hasiči už dávno mali mať, pretože si myslíme, že ich ohodnotenie by malo ísť ruka v ruke minimálne s ohodnotením Policajného zboru. Pretože si myslíme, že rovnako Hasičský a záchranný zbor má významné postavenie v spoločnosti, ak nie rovnaké z hľadiska bezpečnosti, ale ochrany zdravia a majetku. Tak na tom sa zhodneme, že hasiči majú možno ešte významnejšie postavenie, nie možno, určite významnejšie postavenie ako príslušníci Policajného zboru. Nechcem hovoriť o ďalších veciach, ktoré sme tu tiež preberali v súvislosti s Hasičským a záchranným zborom. Pán minister, veľmi dobre viete, že sme rozoberali ich morálne, technicky zastarané technické vybavenie. Tu na tomto mieste sme rozprávali o tom, spoločne ste prisľúbili, že do konca tohto roka budú vyriešené deblokácie ruského dlhu na riešenie technického zabezpečenia hasičov a predovšetkým výškovej techniky. Bohužiaľ, musíme konštatovať, že v tejto veci sa zrejme nič nepohlo. Keď zoberieme toto celé do úvahy, tak pohľad na príslušníkov Hasičského a záchranného zboru, na celý hasičský zbor je pomerne plastický. A teraz si zoberme, v takýchto podmienkach hasiči dnes pôsobia a sú pripravení ísť a zachraňovať nás, keď je to potrebné, ale rovnako byť aj prítomní pri pohromách, ktoré nás jednoducho napadnú, ak hovoríme o Tatrách, Hasičský a záchranný zbor ukázal svoju jednoznačnú akcieschopnosť a schopnosť zasahovať pri takýchto živelných pohromách. Ja by som prešiel k pozmeňujúcim návrhom, ktoré mám pripravené, ktoré v dobrej viere, tak ako sa aj predkladateľ snaží riešiť ich postavenie, chce riešiť ich postavenie minimálne na úrovni príslušníkov v okolitých krajinách. Predovšetkým v krajinách, ktoré mali rovnakú štartovaciu čiaru, ako sme mali my povedzme po roku 1989. Len dnes tie rozdiely sa výrazne zväčšujú a hasiči sú v inej pozícii u nás ako napríklad hasiči v pozícii v Českej republike. Prvý pozmeňujúci návrh sa týka § 91, kde sa vypúšťa odsek 4. Toto vypustenie odseku 4 priamo súvisí s 2. bodom § 116 ods. 1, kde sa slová „ak podľa § 91 ods. 4 príslušníkovi za štátnu službu nadčas poskytne náhradné voľno“ nahrádzajú slovami „ak príslušník vykonáva štátnu službu nadčas“. Čo tým myslíme? Podľa platného zákona za prácu nadčas patrí príslušníkovi náhradné voľno, až potom je možné jeho preplatenie v zákonne stanovenej lehote. Pretože práca nadčas vzniká nariadením zamestnávateľa, je potrebné, aby v prvom rade došlo k jeho preplateniu, pokiaľ sa zamestnávateľ nedohodne s príslušníkom na poskytnutí náhradného voľna. K práci nadčas dochádza aj prerušením pracovnej pohotovosti na pracovisku pri výjazde jednotky, ktorá je súčasťou zmeny príslušníka. V súčasnosti je 17 hodín práce a 7 hodín pohotovosť na pracovisku. Ani vznik uvedeného nadčasu nie je možné preplatiť v príslušnom mesiaci. Tento návrh zmeny zákona vychádza z § 121 Zákonníka práce a § 98 Zákonníka č. 73/1998 Z. z. o štátnej službe príslušníkov Policajného zboru, kde za prácu nadčas patrí za každú hodinu takejto služby príslušná časť platu zvýšená o príplatky a až potom po dohode zamestnávateľa s príslušníkom je možné čerpať náhradné voľno. Ak je možné, aby takéto riešenie mohlo byť platné pre príslušníkov Policajného zboru, nevidíme dôvod, aby to nemohlo byť rovnaké pre príslušníkov Hasičského a záchranného zboru. Taktiež je potrebné si uvedomiť aj početné stavy príslušníkov na menších hasičských staniciach. Pán minister, veľmi dobre viete, že naplnenie stavov je ešte stále problémom v Hasičskom a záchrannom zbore. A ak zoberieme všetky veci, ktoré musia hasiči v tejto súvislosti absolvovať vrátane rekondičných pobytov, pretože ich fyzická zdatnosť musí byť veľmi dobrá, tak sa stáva, že vďaka doterajšiemu platnému systému jednotky pôsobia na minimálnych stavoch. To znamená, že sa môže stať v prípade nejakého návalu, jednoducho nebudú schopné zabezpečiť to, čo sa od nich bude žiadať, aj keď si myslím, že to robia s vypätím síl už dodnes takýmto spôsobom a snažia sa o to, aby všetko stihli zabezpečiť, pretože toto nie je len o práci, ale to je aj o poslaní, o pomoci nám, o pomoci všetkým, ktorí to potrebujú v núdzi. Ak by som spomenul to, čo som hovoril v úvode, tak napríklad v Českej republike takúto situáciu už majú vyriešenú členovia Hasičského a záchranného zboru tak, že ich plat už zahŕňa aj túto prácu nadčas. A predpoklad, ktorý sa uvažuje v roku 2005, je, že bude 36-tisíc českých korún. Ak porovnáme platy hasičov u nás, tak sú diametrálne odlišné a nemusím hovoriť ani o tom, že keď prepočítame českú korunu výmenným kurzom, tak sa dostaneme úplne kdesi inde a naši hasiči sa nachádzajú asi zhruba na polovici po prepočte priemerného platu. A samozrejme, že sú tam brané platy aj nevýkonných zložiek Hasičského a záchranného zboru. A to, čo predkladáme, sa týka iba výkonných zložiek. To sú tí, ktorí priamo chodia a sú nasadení pri zásahoch do boja proti živelným pohromám, pri dopravných nehodách a tak ďalej. Tretí bod môjho pozmeňujúceho návrhu sa týka § 118 ods. 1, ktorý znie, čiže nové znenie tohto odseku je: „(1) Príslušníkovi, ktorý vykonáva činnosť podľa § 3 ods. 1 písm. c) a d), patrí príplatok mesačne 8,4 % až 28,2 % z platovej tarify 1. platového stupňa 1. platovej triedy. Príplatok sa určuje pevnou sumou zaokrúhlenou na celé koruny nahor.“ Príplatok za štátnu službu, zdôvodnenie by som k tomu uviedol, príplatok za štátnu službu v sťaženom a zdraviu škodlivom prostredí, tzv. rizikový príplatok, podľa platného zákona je v súčasnosti 32 Sk za hodinu práce a vládny návrh zákona zvyšuje uvedený príplatok na 64 Sk za hodinu práce. Vážené dámy, vážení páni, mesačne sa uvedený príplatok pohybuje v priemere 200 Sk na príslušníka. Príplatok vôbec nezohľadňuje náročnosť práce príslušníka Hasičského a záchranného zboru a taktiež rozdiel v náročnosti jednotlivých zásahov. Predchádzajúca právna úprava zákona č. 126/1985 Zb. umožňovala ohodnotiť rozdiely v náročnosti zásahov, kde bol uvedený príplatok v rozmedzí 600 až 1 800 Sk. Čiže to už tu platilo predtým. Podobným spôsobom je ohodnotená práca príslušníkov Policajného zboru v rozmedzí 300 až 2 000 Sk a pracovníkov v štátnej službe v rozmedzí 5,3 % až 35 % z platovej tarify 1. platového stupňa 1. platovej triedy paušálnou sumou. Znova si nemyslíme, že by to malo byť ináč u príslušníkov Hasičského a záchranného zboru, ak to je možné u príslušníkov štátnej služby a Policajného zboru, tak prečo by to nemohlo byť rovnako aj pre príslušníkov Hasičského a záchranného zboru? A tobôž ešte vtedy, keď príslušníci Hasičského a záchranného zboru dnes zasahujú aj v takých situáciách, ako sú dopravné nehody, kde dnes úplne bežne narábajú aj s ľudskými obeťami týchto dopravných nehôd. To je obrovský zásah do psychiky. A kto to z nás zmeria, tieto tlaky, ktorým sú vystavení títo príslušníci pri zásahoch? A, samozrejme, predovšetkým treba brať do úvahy rovnaké postavenie, ak to majú policajti, prečo by to nemohli mať aj príslušníci Hasičského a záchranného zboru. Znova chcem uviesť ako príklad Českú republiku, kde príplatok je vyplácaný u hasičoch v Českej republike podľa zákona platného od 1. 1. 2005, a to vo výške 500 až 1 500 Kč. Ďalší príplatok je pri práci spojený s ochranou záujmu štátu, pri ktorej môže dôjsť k ohrozeniu života alebo zdravia, prípadne k iným závažným rizikám alebo prípadne k iným závažným rizikám alebo služba s mimoriadne psychickou záťažou, v prvej skupine 3 000 až 6 000 Kč a v druhej skupine 1 000 až 4 000 Kč. Porovnajme si to so súčasným zvýšením na 64 korún. V tej absolútnej hodnote dodnes to bolo 200 korún, povedzme po novele, ktorú predkladá pán minister, by to mohlo byť 400, možno 500 korún. Ale kde sa nachádzame v súvislosti s tým, čo už jednak platilo na Slovensku, ale dnes platí aj v Českej republike. A myslím si, že naši hasiči sú rovnako zdatní, ak nie lepší ako príslušníci hasičského zboru v Českej republike. Štvrtý bod môjho pozmeňujúceho návrhu sa týka § 133 ods. 1. V prvej vete sa nahrádza číslovka „20“ číslovkou „25“ a vypúšťajú sa slová „a ktorý dosiahol vek 50 rokov“. Zdôvodnenie tohto môjho pozmeňujúceho návrhu je takéto: Zvýšenie odpracovaných rokov na 25 rokov, tak ako to povedzme predkladá pán minister dnes pri príslušníkoch Policajného zboru, ale trošku v inej podobe, sa zvyšuje na 25 rokov a ruší sa hranica 50 rokov veku z dôvodov, že k Hasičskému a záchrannému zboru prichádzajú dnes príslušníci, ktorí sú zhruba asi vo veku 20 rokov, pretože musia byť fyzicky zdatní, vzdelaní atď., aby spĺňali tie kritériá, ktoré sú dnes veľmi náročné. A po odpracovaní 25 rokov v Hasičskom a záchrannom zbore sa veľakrát stáva, že títo príslušníci vďaka svojmu povolaniu si poškodia zdravie tak, že jednoducho nie sú schopní ďalej vykonávať toto povolanie. A súčasná právna úprava im umožňuje iba to, že musia mať 20 rokov odpracovaných a musia mať zároveň 50 rokov svojho veku, aby mohli dostávať tzv. vyrovnávanie svojho platu v prípade, že už nemôžu vykonávať túto činnosť a že by sa venovali niečomu inému. Toto je naozaj veľmi chúlostivá vec. Chcem upozorniť, že s týmto problémom sa dnes hasiči potýkajú, tí, ktorých sa to týka, a myslím si, že je to až nedôstojné, do akej pozície sme ich dostali. Lebo ak dnes, po 20 rokoch, hasič, ktorý odpracoval v Hasičskom a záchrannom zbore 20 rokov a má 50 rokov a zo zdravotných dôvodov musí odísť, áno, vyrovnáva sa mu jeho plat, ale on sa musí chodiť hlásiť na úrad práce, tak ako každý iný, a pritom s tým svojím zdravotným postihnutím v podstate nemá šancu možno sa ani zamestnať, lebo to ešte nie je na invaliditu, ale nie je schopný sa zamestnať, ale musí permanentne chodiť na úrad práce a všetko to, čo s tým súvisí. Takto si vážime príslušníkov Hasičského a záchranného zboru, to si myslím, že nie je dôstojné. A, pán minister, veľmi dobre viete, že netýka sa to veľkého kvanta ľudí, pretože dnes je celkový počet príslušníkov Hasičského a záchranného zboru okolo 4-tisíc a toto sa týka ľudí, ktorých je okolo možno ani jedného percenta. Čiže si myslím, že je potrebné, aby sme na takýchto ľudí mysleli dôstojne, ak zoberieme do úvahy, že príslušníci Hasičského a záchranného zboru vôbec nie sú riešení tak ako napr. príslušníci v Českej republike, kde majú rovnaké vymoženosti ako príslušníci Policajného zboru. Majú výsluhový dôchodok. U nás to hasiči nemajú tak, ako to majú policajti. Preto si myslím, že minimálne by sme im mali pomôcť takouto úpravou, aby sme zlepšili ich postavenie. A perspektívne som presvedčený o tom, že je potrebné sa zamýšľať nad tým, aby príslušníci Hasičského a záchranného zboru boli zaradení do takej istej pozície, ako sú príslušníci Policajného zboru, so všetkým, čo s tým súvisí, ich sociálnym zabezpečením, hodnostného a rizikového príplatku tak, ako to majú policajti. A keď zoberieme, je ich jedna pätina na Slovensku v porovnaní s príslušníkmi Policajného zboru. Chcem ešte k tomuto dodať, že celý tento návrh sa opiera o reálnu možnosť poskytnutia hasičom to, čo som tu predniesol. To, čo je v predkladanom zákone, je jasne vysvetlené pre jednotlivé položky, odkiaľ sa zoberú tieto finančné prostriedky. Ja chcem povedať, že tie finančné prostriedky, ktoré chceme my hasičom týmto pozmeňujúcim návrhom pridať, sa dajú veľmi jednoducho vykryť z položky ekonomických a environmentálnych vplyvov a finančných vplyvov v prílohe Zamestnanosť, kde je možné to použiť na rôzne účely – službu nadčas, osobný príplatok a odmenu. Týka sa to výšky 80 890 000 Sk a podľa našich prepočtov dá sa z týchto finančných prostriedkov, ktoré sú už dnes alokované v návrhu štátneho rozpočtu, vykryť tieto požiadavky, ktoré som predložil v mojom pozmeňujúcom návrhu. Pevne verím, pán minister, že budete brať tieto pozmeňujúce návrhy ako konštruktívny príspevok, tak ako ste sa vyjadrili na začiatku, že chcete zlepšiť pozíciu Hasičského a záchranného zboru a tým aj umožníte trošku retušovať možno to, čo sa vám nepodarilo presadiť vo vláde, a to, že budú mať hasiči 13. plat tak, ako im to náleží už tretí rok, čo sa im odkladá, lebo, znova pripomínam, tu na tomto mieste ste povedali, že v budúcom roku už hasiči ten 13. plat budú mať, bohužiaľ, nebudú ho mať. Vážené dámy, vážení páni, zvážte všetky argumenty, ktoré som tu predniesol, pri hlasovaní a myslite na to, že to, čo nás môže postihnúť na ceste, pri živelných pohromách, jedine nám môžu pomôcť príslušníci Hasičského a záchranného zboru, nikto iný. A ak my na nich nebudeme teraz myslieť, tak potom sa môže stať, že tá istota pri tom, že niekto bude pri nás stáť, keď sa bude niečo diať, bude ešte nižšia. Ďakujem pekne za pozornosť.